**ΕΘΝΙΚΟ ΚΑΙ ΚΑΠΟΔΙΣΤΡΙΑΚΟ ΠΑΝΕΠΙΣΤΗΜΙΟ ΑΘΗΝΩΝ**

**ΠΜΣ ΔΗΜΟΣΙΟΥ ΔΙΚΑΙΟΥ 2014 - 2015**

**ΣΥΓΚΡΙΤΙΚΟ ΚΑΙ ΕΥΡΩΠΑΪΚΟ ΔΗΜΟΣΙΟ ΔΙΚΑΙΟ**

**Υπεύθυνος Καθηγητής: Γ. Γεραπετρίτης**

**Ονοματεπώνυμο φοιτητή: Σακαγιάννη Ηλέκτρα**

**Α.Μ. 766**

**ΘΕΜΑ ΕΡΓΑΣΙΑΣ**: «Η μορφή του κράτους της Ισπανίας και η κρίση του ενιαίου χαρακτήρα που οδήγησε στο Δημοψήφισμα της 9ης Νοεμβρίου 2014 αναφορικά με την ανεξαρτητοποίηση της Καταλονίας»

**ΠΕΡΙΕΧΟΜΕΝΑ**

1. ΜΕΤΑΒΑΣΗ ΣΤΗ ΔΗΜΟΚΡΑΤΙΑ ΚΑΙ ΙΣΤΟΡΙΚΗ ΑΝΑΔΡΟΜΗ ΤΟΥ ΘΕΣΜΟΥ ΤΗΣ ΠΕΙΦΕΡΕΙΑΣ ΣΤΗΝ ΙΣΠΑΝΙΑ ……………………………………………… 3
2. ΒΑΣΙΚΑ ΧΑΡΑΚΤΗΡΙΣΤΙΚΑ ΤΟΥ ΙΣΠΑΝΙΚΟΥ ΚΡΑΤΟΥΣ – ΠΟΛΙΤΕΙΑΚΗ ΟΡΓΑΝΩΣΗ…………………………………………………………………………. 7
3. ΜΟΡΦΗ ΙΣΠΑΝΙΚΟΥ ΚΡΑΤΟΥΣ: ΕΝΙΑΙΟ Η΄ΟΜΟΣΠΟΝΔΙΑΚΟ;……….......... 7

* ΔΙΟΙΚΗΤΙΚΗ ΔΙΑΙΡΕΣΗ ΙΣΠΑΝΙΑΣ……………………………………... 7
* ΔΙΟΙΚΗΤΙΚΕΣ ΥΠΟΔΙΑΙΡΕΣΕΙΣ ΤΩΝ ΑΥΤΟΝΟΜΩΝ ΚΟΙΝΟΤΗΤΩΝ……………………………………………………………. 8
* ΠΟΛΙΤΙΚΗ ΟΡΓΑΝΩΣΗ ΤΩΝ ΑΥΤΟΝΟΜΩΝ ΚΟΙΝΟΤΗΤΩΝ……………………………………………………………... 9
* ΑΡΜΟΔΙΟΤΗΤΕΣ ΤΩΝ ΑΥΤΟΝΟΜΩΝ ΚΟΙΝΟΤΗΤΩΝ…………........ 10

1. ΔΗΜΟΨΗΦΙΣΜΑ 09ης ΝΟΕΜΒΡΙΟΥ 2014……………………………………… 13
2. ΕΠΙΛΟΓΟΣ ………………………………………………………………………... 15
3. ΒΙΒΛΙΟΓΡΑΦΙΑ…………………………………………………………………… 16

**ΜΕΤΑΒΑΣΗ ΣΤΗ ΔΗΜΟΚΡΑΤΙΑ ΚΑΙ ΙΣΤΟΡΙΚΗ ΑΝΑΔΡΟΜΗ ΤΟΥ ΘΕΣΜΟΥ ΤΗΣ ΠΕΡΙΦΕΡΕΙΑΣ ΣΤΗΝ ΙΣΠΑΝΙΑ**

Το πολίτευμα της Ισπανίας είναι κοινοβουλευτική μοναρχία, όπως ορίζεται στο άρθρο 1 παράγραφος 3 του Συντάγματος. Το Σύνταγμα του 1978, το οποίο ισχύει σήμερα στην Ισπανία, είναι το δέκατο σε σειρά ισπανικό Σύνταγμα από το απελευθερωτικό Σύνταγμα του Cadiz του έτους 1812. Σφράγισε την επιστροφή της δημοκρατίας και την πτώση του δικτατορικού καθεστώτος του στρατηγού Francisco Franco που δημιουργήθηκε με το τέλος του εμφυλίου πολέμου του 1936-1939.

Ο αυταρχικός και συγκεντρωτικός χαρακτήρας αποτέλεσε σταθερό παράγοντα του σύγχρονου ισπανικού κράτους έως το σημερινό Σύνταγμα του 1978 και συνέβαλε αποφασιστικά στη μορφή του σημερινού κράτους και στη θεμελίωση του θεσμού των Αυτόνομων Κοινοτήτων.

Ήδη από τον 8ο αιώνα μ.χ στα βορειότατα τμήματα της χώρας συναντούμε τις πρώτες προσπάθειες αυτονόμησης ορισμένων περιοχών με την ίδρυση μικρών φεουδαρχικών χριστιανικών κρατών που κατόρθωσαν ύστερα από μακροχρόνιους αγώνες να περιορίσουν τη δύναμη των Αράβων, οι οποίοι με την κατάλυση του κράτους των Βησιγότθων κυριαρχούσαν την περίοδο αυτή σε όλη τη χώρα. Η ανάπτυξη των χριστιανικών βασιλείων στα βόρεια της χερσονήσου και η κατοπινή αυτόνομη επέκτασή τους προς το νότο κατά την ανακατάληψη της χερσονήσου από τους χριστιανούς δημιούργησε τις ρίζες του διαχρονικού προβλήματος των αυτόνομων περιφερειών του μετέπειτα ισπανικού κράτους.

Στους νεότερους χρόνους, η αρχή του 20ου αιώνα χαρακτηρίζεται από την αναβίωση των εθνοτήτων και των ιδιαίτερων χαρακτηριστικών τους. Η διαμάχη μεταξύ του κεντρικού κράτους και των περιφερειών οδήγησε στην αναβίωση των εθνοτήτων των Βάσκων και των Καταλανών με αποσχιστικές τάσεις από το κράτος της Μαδρίτης. Κατά τα έτη από το 1923 έως το 1930 η δικτατορία του Πρίμο ντε Ριβέρα αποτέλεσε τροχοπέδη κάποιων δειλών βημάτων που είχαν γίνει για την αυτονομία της Καταλονίας και των άλλων περιφερειών. Το Σύνταγμα του 1931 προσπάθησε για πρώτη φορά να λύσει το ζήτημα της περιφερειακής αυτονομίας αλλά λόγω του εμφυλίου που ακολούθησε το έτος 1936 δεν τέθηκε ποτέ σε ισχύ. Μάλιστα το 1931 αποφασίστηκε με δημοψήφισμα η αποπομπή του βασιλιά Αλφόνσο ΧΙΙΙ και ακολούθησε η εγκαθίδρυση της 2ης Ισπανικής Δημοκρατίας, στην οποία υπερίσχυσαν οι κεντροαριστεροί (ένωση των κομμάτων της αριστεράς σε ένα ενιαίο λαϊκό μέτωπο), ενώ έλαβε χώρα και μια προσπάθεια πραξικοπήματος. Η Κυβέρνηση ζήτησε την αυτοδιάθεση των Καταλανών και των Βάσκων, αλλά οι περισσότεροι στρατιωτικοί ηγέτες αντιτάχθηκαν στη διάσπαση της Ισπανίας.

Στις εκλογές του 1933 νίκησε η κεντροδεξιά και ο στρατιωτικός Φρανσίσκο Φράνκο Μπααμόντε (γνωστός ως Φράνκο) προβιβάστηκε σε στρατηγό τριών αστέρων. Λίγα χρόνια αργότερα, στις 16 Φεβρουαρίου του 1936 πραγματοποιείται η «μετωπική» εκλογική σύγκρουση ανάμεσα στο Λαϊκό Μέτωπο και στο Εθνικό Μέτωπο, που βρίσκει νικήτριες τις δημοκρατικές, κομουνιστικές και σοσιαλιστικές δυνάμεις του πρώτου. Το διεθνές ρεύμα των «λαϊκών μετώπων» της δεκαετίας του 1930 αποτελεί ίσως την ενστικτώδη αντίδραση της Αριστεράς στην άνοδο εθνικιστικών και φασιστικών ρευμάτων. Το Λαϊκό Μέτωπο της Ισπανίας απαρτίζεται από ετερόκλητες πολιτικές ομάδες, από αυτονομιστικά κινήματα και αναρχοσυνδικαλιστικές οργανώσεις, μέχρι δημοκρατικές παρατάξεις και αστικά κόμματα. Εκλογικός αντίπαλος ήταν το Εθνικό Μέτωπο που συγκέντρωνε τις μεγαλύτερες δυνάμεις της Δεξιάς καθώς και την ανεπίσημη συμπαράσταση της Ισπανικής Φάλαγγας. Το Λαϊκό Μέτωπο τελικά κερδίζει τις εκλογές, ο στρατηγός Φράνκο διορίζεται σε στρατιωτική θέση εκτός Ισπανίας, η Φάλαγγα τίθεται εκτός νόμου και η Καταλονία αποκτά πολιτική και διοικητική αυτονομία. Πριν καν το Λαϊκό Μέτωπο προλάβει να συμπληρώσει ένα εξάμηνο στην εξουσία, τον Ιούλιο του 1936, οι φασιστικές δυνάμεις προχώρησαν σε πραξικόπημα που σήμανε την έναρξη του Ισπανικού Εμφυλίου Πολέμου, ο οποίος διήρκεσε έως το 1939.

Με το Διάταγμα Νο 138 της 29ης-09-1936 του Συμβουλίου Εθνικής Άμυνας, με πρόεδρο το στρατηγό Καμπαγιέρα, ο Φράνκο ονομάστηκε «Αρχηγός της Κυβέρνησης του Ισπανικού Κράτους» και ανέλαβε όλες τις εξουσίες του νέου κράτους.

Τα αίτια του εμφυλίου εντοπίζονται κυρίως στα εσωτερικά προβλήματα της χώρας και στην αδυναμία των πολιτικών δυνάμεων της Ισπανίας να εκσυγχρονίσουν τις κοινωνικές δομές. Από τη μια πλευρά βρίσκονταν οι στρατηγοί και τα ανώτερα κοινωνικά στρώματα που επιθυμούσαν ενιαία και αδιαίρετη χώρα χωρίς περιφερειακές αυτόνομες διοικήσεις, δηλαδή ένα κράτος διαρθρωμένο συγκεντρωτικά με άξονα τη Μαδρίτη. Σημειωτέον ότι βασικό σύνθημα του φρανκικού καθεστώτος και του εθνικού κράτους που οραματίστηκε είναι μία και αδιαίρετη Ισπανία χωρίς περιφερειακές διαφοροποιήσεις. Από την άλλη πλευρά έχουμε τα αγροτικά και εργατικά στρώματα.

Την 1η Απριλίου του 1939 έχουμε από τη μια πλευρά την απόλυτη επικράτηση του Φράνκο, με τη βοήθεια του Χίτλερ και του Μουσολίνι και από την άλλη πλευρά ήττα των αριστερών και φιλελεύθερων δυνάμεων. Συνέπεια αυτής της πολιτικής εξέλιξης ήταν η κατάργηση κάθε περιφερειακής αυτονομίας και ελευθερίας, μεταξύ των οποίων η απαγόρευση της λειτουργίας στην εκκλησία στα λατινικά, τοπικών χορών και εορτών και τη καταλανικής γλώσσας καθώς και η απόσυρση βιβλίων που αναφέρονταν στην ύπαρξη διάφορων εθνοτήτων. Ο Φράνκο κυβέρνησε την Ισπανία έως και το Νοέμβριο του 1975 οπότε και πέθανε. Το «φρανκικό» καθεστώς απεδείχθη από τα πλέον μακροχρόνια στην Ευρώπη, ενώ ο Φράνκο εδραίωσε ένα αυστηρά προσωποπαγές καθεστώς με σαφή φασιστικά χαρακτηριστικά και κυρίως την ισχυρή παρέμβαση του Κράτους.

Μετά το θάνατο του Φράνκο και συγκεκριμένα στις 22 Νοεμβρίου του 1975 ο Juan Carlos de Borbon στέφθηκε βασιλιάς της Ισπανίας και διέλυσε το δικτατορικό καθεστώς του Φράνκο. Χαρακτηριστικό είναι ότι η βασιλεία του Juan Carlos ήταν προκαθορισμένη ήδη από την εποχή του Φράνκο, δεν προήλθε δηλαδή με επανάσταση και βίαιη αποβολή του δικτάτορα, όπως συνέβη στην Πορτογαλία. Συνεχίστηκε στην πραγματικότητα το προηγούμενο καθεστώς με την αποδοχή και τον εκδημοκρατισμό του πολιτεύματος.

Στις 15 Ιουνίου του 1977 ο Adolfo Suarez διορίστηκε πρωθυπουργός και ο Δημοκρατικός Κεντρώος Συνασπισμός του κέρδισαν τις πρώτες ελεύθερες εκλογές μετά από 41 χρόνια.[[1]](#footnote-1) Ο Suarez αποτέλεσε το βασικό στοιχείο για τη μετάβαση στη δημοκρατία (La Transicion). Η κυβέρνηση του έδρασε γρήγορα και παρουσίασε το Σεπτέμβριο του 1976 ένα σχέδιο νόμου για την πολιτική αλλαγή. Ο νόμος ψηφίστηκε από το Κοινοβούλιο στις 18 Νοεμβρίου του 1976, ενώ εγκρίθηκε και μέσω δημοψηφίσματος με συντριπτική πλειοψηφία, στις 15 Δεκεμβρίου του ίδιου έτους. Δύο από τα κύρια ζητήματα που προβλημάτισαν τη Συντακτική Επιτροπή που συστήθηκε μετά τις εκλογές, ήταν αφενός, η μορφή του πολιτεύματος, και αφετέρου η πολιτική αυτονομία των επαρχιών. Όσον αφορά στο ζήτημα των επαρχιών, τα κόμματα (σοσιαλιστές και κομμουνιστές) συμφώνησαν στο να δοθεί ένας χαρακτήρας αυτονομίας στις επαρχίες με τον όρο όμως ότι δε θα έχουν το δικαίωμα να αποσχιστούν από το ενιαίο Ισπανικό Κράτος. Ο «Νόμος για την Πολιτική Αλλαγή» όριζε ότι το νέο Σύνταγμα θα έπρεπε να εγκριθεί από τον ισπανικό λαό προτού τεθεί σε ισχύ. Το νέο Σύνταγμα ψηφίστηκε στις 31 Οκτωβρίου του 1978 από το Κογκρέσο και τη Γερουσία, ενώ το δημοψήφισμα έλαβε χώρα στις 6 Δεκεμβρίου του 1978. Το 67% των Ισπανών ψήφισε στο δημοψήφισμα, από τους οποίους το 88% (58% του συνόλου του εκλογικού σώματος) ενέκρινε το Σύνταγμα. Το νέο Σύνταγμα υπογράφηκε από το Βασιλιά στις 27 Δεκεμβρίου και τέθηκε σε ισχύ με τη δημοσίευσή του στις 29 Δεκεμβρίου του 1978.

Μια μικρή προσπάθεια ανατροπής του δημοκρατικού καθεστώτος έλαβε χώρα στις 23 Φεβρουαρίου του 1982 με το πραξικόπημα του συνταγματάρχη Τεχέρο, το οποίο όμως απέτυχε, διότι ο Χουάν Κάρλος επέδειξε σθεναρή αντίσταση μέχρι την ήττα των πραξικοπηματιών, γεγονός που τον καταξίωσε και τον καθιέρωσε στα μάτια των υπηκόων του, έτσι ώστε τα επόμενα χρόνια, να ακούει κανείς από την πλειοψηφία των Ισπανών τη φράση «δεν είμαι μοναρχικός, είμαι χουανκαρλικός». Τον αντιμετώπιζαν όλοι ως σωτήρα του έθνους και υπερασπιστή της πολιτικής ομαλότητας στη χώρα, με αποτέλεσμα να του συγχωρούν πολλά πολιτικά λάθη.[[2]](#footnote-2)

**ΒΑΣΙΚΑ ΧΑΡΑΚΤΗΡΙΣΤΙΚΑ ΤΟΥ ΙΣΠΑΝΙΚΟΥ ΚΡΑΤΟΥΣ – ΠΟΛΙΤΕΙΑΚΗ ΟΡΓΑΝΩΣΗ**

Σύμφωνα με το άρθρο 56 παράγραφος 1 του Ισπανικού Συντάγματος αρχηγός του κράτους είναι ο εκάστοτε Ισπανός μονάρχης – βασιλιάς και ο ρόλος του είναι κυρίως συμβολικός όπως αυτός του Προέδρου της Δημοκρατίας στην Ελλάδα, εγγυάται δηλαδή τη λειτουργία των θεσμών και εκπροσωπεί τη χώρα. Αρχηγός της κυβέρνησης είναι ο Πρωθυπουργός, ο οποίος μαζί με την Κυβέρνηση ασκεί την εκτελεστική εξουσία.

Η κεντρική νομοθετική εξουσία ασκείται από τα 2 σώματα του Κοινοβουλίου, τα Γενικά Κορτές (Cortes Generales)[[3]](#footnote-3), δηλαδή το Κογκρέσο που αποτελείται από 350 βουλευτές και την Άνω Βουλή – Γερουσία που αποτελείται από 208 γερουσιαστές. Σε αντίθεση με τα ομοσπονδιακά κράτη, όπου κυριαρχεί η δυσανάλογη εκπροσώπηση, στην ισπανική Γερουσία δεν υπερεκπροσωπούνται οι Αυτόνομες Κοινότητες. Η δικαστική εξουσία είναι ανεξάρτητη, ενώ το άρθρο 159 του Συντάγματος προβλέπει την ύπαρξη Συνταγματικού Δικαστηρίου, το οποίο είναι αρμόδιο να κρίνει αφενός την αντισυνταγματικότητα των νόμων και αφετέρου ατομικές προσφυγές (recursos de amparo) σε περίπτωση παραβίασης των δικαιωμάτων και ελευθεριών που προστατεύει το Σύνταγμα.

Η επίσημη γλώσσα της χώρας είναι η ισπανική (castellano), ομιλούνται ωστόσο και άλλες τρεις γλώσσες στο εσωτερικό της χώρας: 1) η καταλανική (στην Καταλονία, τη Βαλένθια, τις Βαλεαρίδες Νήσους και τη Νότια Ισπανία), 2) η βασκική (στη Χώρα των Βάσκων και τη Ναβάρρα), 3) η γαλικιανή (στη Γαλικία). Τέλος, επίσημη θρησκεία δεν υπάρχει, διότι το Σύνταγμα κατοχυρώνει τη θρησκευτική ελευθερία.

**ΜΟΡΦΗ ΙΣΠΑΝΙΚΟΥ ΚΡΑΤΟΥΣ: ΕΝΙΑΙΟ Η΄ΟΜΟΣΠΟΝΔΙΑΚΟ;**

Το κεφάλαιο 8 του Συντάγματος του 1978 με τίτλο «Εδαφική Οργάνωση του Κράτους: αυτοδιοίκητες κοινότητες και επαρχίες»[[4]](#footnote-4) ορίζει ότι το κράτος διαιρείται σε δήμους, επαρχίες και Αυτόνομες Κοινότητες και προβλέπει τις γενικές αρχές και διαδικασίες, οι οποίες αφορούν στη διαδικασία σχηματισμού των Αυτόνομων Κοινοτήτων και στη μετέπειτα ομαλή λειτουργία τους. Επιπλέον, το άρθρο 140 ορίζει: ***«Το Σύνταγμα εγγυάται την αυτονομία των κοινοτήτων. Απολαμβάνουν πλήρη νομική προσωπικότητα.»***

* **Διοικητική Διαίρεση Ισπανίας:**
* Το ισπανικό κράτος διαιρείται στις κάτωθι 17 Αυτονομίες ή Τοπικές Αυτόνομες Κοινότητες:
* Ανδαλουσία, Καταλονία, Χώρα των Βάσκων και Γαλικία: απέκτησαν αυτονομία ως «ιστορικές εθνικότητες» μέσω μιας απλής και γρήγορης διαδικασίας
* Αραγονία, Καστίλλη – Λεόν, Καστίλλη – Λα Μάντσα, Εστρεμαδούρα και Βαλένθια: απέκτησαν αυτονομία ως κοινότητες δύο ή περισσότερων επαρχιών με κοινά ιστορικά χαρακτηριστικά
* Κανάρια Νησιά, Αστούριες, Λα Ριόχα, Ναβάρρα, Μούρθια: απέκτησαν αυτονομία ως μεμονωμένες επαρχίες με ιστορική τοπική ταυτότητα
* Μαδρίτη: συστάθηκε για το εθνικό συμφέρον
* Παράλληλα διαθέτει και δύο Αυτόνομες πόλεις, τη Θεούτα και τη Μελίγια, οι οποίες απέκτησαν αυτονομία ως πόλεις με απόφαση του ισπανικού Κοινοβουλίου.
* **Διοικητικές Υποδιαιρέσεις των Αυτόνομων Κοινοτήτων:**

Οι Αυτόνομες Κοινότητες αποτελούνται από Επαρχίες (provincias), που είναι οι δομικές μονάδες της κοινότητας. Αντίστοιχα, οι επαρχίες αποτελούνται από δήμους (municipios). Η ύπαρξη αυτών των δύο διοικητικών υποδιαιρέσεων προστατεύεται από το Σύνταγμα αλλά όχι απαραίτητα από τις Διακηρύξεις Αυτονομίας[[5]](#footnote-5). Τόσο οι επαρχίες όσο και οι δήμοι έχουν δική τους νομική προσωπικότητα, όπως ορίζεται στο άρθρο 141 του Συντάγματος. Οι επαρχίες είναι τοπικές εξουσίες για την εφαρμογή των κρατικών ή κοινοτικών δράσεων και αποφάσεων και οι δήμοι έχουν αρμοδιότητα διοίκησης των εσωτερικών τους υποθέσεων. Η σημερινή διαίρεση σε 50 επαρχίες βασίζεται με μικρές αλλαγές στην αρχική δομή του 1833 με εμπνευστή τον Χαβιέρ ντε Μπούργκος.

Η Αυτόνομη Κοινότητα (“comunidad autonoma”) είναι ο μεγαλύτερος βαθμός πολιτικής διαίρεσης στην Ισπανία[[6]](#footnote-6). Η οργάνωση του ισπανικού κράτους σε αυτόνομες κοινότητες εμφανίζει παρόμοια χαρακτηριστικά αφενός με τις Περιφέρειες που συναντάμε στο ιταλικό κράτος και αφετέρου με τα γερμανικά Lander ή ομοσπονδιακά κρατίδια, όπως η συνταγματική κατοχύρωση της αυτονομίας, την οποία δε μπορεί να περιορίσει κανένας νόμος, η κατανομή αρμοδιοτήτων μεταξύ κράτους και Αυτόνομων Κοινοτήτων και η επίλυση των σχετικών διαφορών από το ισπανικό Συνταγματικό Δικαστήριο. Με την έγκριση του Συντάγματος το 1978, η Ισπανία δημιούργησε ένα μοναδικό σύστημα περιφερειακής αυτονομίας, γνωστό ως το «κράτος των αυτονόμων». Το άρθρο 2 του Συντάγματος ορίζει ρητά «***Το Σύνταγμα θεμελιώνεται στην αδιάρρηκτη ενότητα του ισπανικού έθνους, πατρίδα κοινή και αδιαίρετη για όλους τους Ισπανούς και αναγνωρίζει και εγγυάται το δικαίωμα στην αυτονομία όλων των εθνικοτήτων και περιοχών που τη συνθέτουν και τη συνένωση μεταξύ αυτών***». Δίνεται δηλαδή, το δικαίωμα της αυτοδιοίκησης σε περιφέρειες και εθνικότητες που αποτελούν το αδιάσπαστο ισπανικό έθνος. Με την εφαρμογή αυτού του άρθρου η αυτονομία δίνεται σε:

* Δύο ή περισσότερες όμορες επαρχίες με κοινά ιστορικά, πολιτιστικά και οικονομικά χαρακτηριστικά
* **Πολιτική οργάνωση των Αυτόνομων Κοινοτήτων**

Ο βασικός συνταγματικός νόμος των Αυτόνομων Κοινοτήτων είναι η Διακήρυξη της Ανεξαρτησίας (Statutes of Autonomy), την οποία το Κράτος πρέπει να αναγνωρίζει και να σέβεται ως αναπόσπαστο μέρος του νομικού του συστήματος[[7]](#footnote-7). Οι Διακηρύξεις καθορίζουν την αυτονομία με βάση την ιστορική ταυτότητα, τα όρια της επικράτειας, το όνομα και την οργάνωση των θεσμών της κυβέρνησης και τα δικαιώματα που απολαμβάνουν από το Σύνταγμα.

Οι βασικοί πολιτειακοί θεσμοί των Αυτόνομων Κοινοτήτων καθορίζονται από το άρθρο 152 του Συντάγματος και εμφανίζουν όμοια χαρακτηριστικά και λειτουργίες σε κάθε Κοινότητα. Κατ’ αρχήν, υπάρχει το Νομοθετικό Σώμα, του οποίου τα μέλη είναι αιρετά και εκλέγονται για θητεία τεσσάρων ετών με άμεση και καθολική ψηφοφορία, ανάλογα με το σύστημα της αναλογικής αντιπροσώπευσης, ώστε να εκφράζονται όλες οι περιοχές της κοινότητας. Αποτελείται από περιφερειακούς συμβούλους και ένα Περιφερειακό Κυβερνητικό Συμβούλιο το οποίο είναι το εκτελεστικό όργανο της Αυτόνομης Κοινότητας, λαμβάνει συλλογικά τις αποφάσεις του και είναι πολιτικά υπόλογο στη Νομοθετική Συνέλευση, η οποία μπορεί να παύσει τον πρόεδρό του, έπειτα από πρόταση μομφής εναντίον του, η οποία λαμβάνεται με την απόλυτη πλειοψηφία των μελών της.

Όσον αφορά στην εκτελεστική εξουσία κυρίαρχο όργανο είναι το Κυβερνητικό Συμβούλιο με εκτελεστικές και διοικητικές λειτουργίες, στο οποίο προΐσταται ένας πρόεδρος που εκλέγεται από το Νομοθετικό Σώμα και επικυρώνεται από το Βασιλιά της Ισπανίας, ενώ παράλληλα υπάρχουν και τα Τοπικά Συμβούλια αποτελούμενα από Δημάρχους και Συμβούλους. Σε κάθε Αυτόνομη Κοινότητα υπάρχει ένας διορισμένος εκπρόσωπος της κεντρικής κυβέρνησης (Delegate General), ο οποίος όπως και στην περίπτωση της Ιταλίας, με τον Κυβερνητικό Επίτροπο, αποτελεί τον σύνδεσμο μεταξύ κράτους και Περιφερειών. Δεν ασκεί ωστόσο καμία εξουσία στη διοικητική λειτουργία της Αυτόνομης Κοινότητας. Ο ρόλος του έγκειται στο συντονισμό και την καθοδήγηση της κρατικής διοίκησης των επαρχιών που περιλαμβάνονται στα διοικητικά όρια της Αυτόνομης Κοινότητας στην οποία είναι διορισμένος. Το ισπανικό Σύνταγμα βέβαια, επιτρέπει στην κεντρική κυβέρνηση να παρεμβαίνει στην περίπτωση που κάποια Αυτόνομη Κοινότητα αδυνατεί να εκπληρώσει τις συνταγματικές επιταγές ή ενεργεί ενάντια στο εθνικό συμφέρον της χώρας. Συγκεκριμένα, η κεντρική κυβέρνηση απευθύνει μια επίσημη ανακοίνωση στον πρόεδρο της Αυτόνομης Κοινότητας ενημερώνοντάς τον σχετικά με την παραβίαση. Αν η διαδικασία αυτή αποβεί άκαρπη, η κεντρική κυβέρνηση έπειτα από την έγκριση της Γερουσίας, δύναται να προβεί στη λήψη των αναγκαίων μέτρων με στόχο τη συμμόρφωση της Αυτόνομης Κοινότητας.

Τέλος, στο επίπεδο της δικαστικής εξουσίας υπάρχει το Ανώτατο Δικαστικό Συμβούλιο, το οποίο εποπτεύεται από το Ανώτατο Δικαστήριο της χώρας και είναι αρμόδιο για την οργάνωση της δικαιοσύνης στα όρια της κοινότητας.

Εκτός από την Ανδαλουσία, την Καταλονία, τη Χώρα των Βάσκων και τη Γαλικία, οι οποίες αυτοπροσδιορίζονται ως «εθνικότητες», οι υπόλοιπες αυτόνομες κοινότητες έχουν καθοριστεί από την τοπική ιστορική τους ταυτότητα. Οι Αυτόνομες Κοινότητες έχουν εκτεταμένη νομοθετική και εκτελεστική αυτονομία, με δικό τους κοινοβούλιο και περιφερειακή κυβέρνηση. Η κατανομή της εξουσίας διαφέρει σε κάθε κοινότητα, σύμφωνα με όσα προβλέπει η κάθε Διακήρυξη. Παλαιότερα υπήρχε σαφής διάκριση ανάμεσα στις ιστορικά αυτόνομες κοινότητες (Ανδαλουσία, την Καταλονία, τη Χώρα των Βάσκων και τη Γαλικία) και τις υπόλοιπες, καθώς οι πρώτες αρχικά είχαν λάβει αρκετές αυτόνομες εξουσίες, όπως η επιλογή του χρόνου των εκλογών με απόφαση του τοπικού προέδρου. Επίσης, η Χώρα των Βάσκων, η Ναβάρρα και η Καταλονία έχουν δικά τους αυτόνομα ισχυρά αστυνομικά σώματα: Ερτζαίντζα, Πολισία Φοράλ και Μόσος ντ’ Εσκουάρντα αντίστοιχα. Πλέον με βάση πρόσφατες προσαρμογές στις αντίστοιχες διακηρύξεις αυτονομίας, αυτές οι διακρίσεις έχουν εξαλειφθεί.

* **Αρμοδιότητες των Αυτόνομων Κοινοτήτων:**

Οι αρμοδιότητες των Αυτόνομων Κοινοτήτων καθορίζονται στο άρθρο 148 του Συντάγματος και μεταξύ αυτών συγκαταλέγονται η οργάνωση των θεσμών της αυτοδιοίκησης, η αλλαγή των τοπικών συνόρων εντός της κοινότητας, η εκπαίδευση σε όλες τις βαθμίδες και τα πανεπιστήμια, η υγεία και κοινωνική πρόνοια, η αστική και αγροτική ανάπτυξη, οι δρόμοι, τα λιμάνια, τα μουσεία, οι βιβλιοθήκες, το περιβάλλον, ο αθλητισμός και ο πολιτισμός, χωρίς ωστόσο να διευκρινίζεται εάν πρόκειται για αποκλειστικές, ή συντρέχουσες αρμοδιότητες.

Από την άλλη πλευρά το άρθρο 149 παράγραφος 1 απαριθμεί ορισμένες αρμοδιότητες οι οποίες ανήκουν αποκλειστικά στο κράτος. Ενδεικτικά αναφέρονται η εξωτερική πολιτική, οι ένοπλες δυνάμεις, η δικαιοσύνη, τα δικαιώματα και οι υποχρεώσεις των Ισπανών πολιτών, η νομοθεσία (ποινική, εμπορική, εργατική), η οικονομία και η νομισματική πολιτική. Η παράγραφος 3 του ίδιου άρθρου χορηγεί στο κράτος το τεκμήριο αρμοδιότητας για τα ζητήματα τα οποία δε ρυθμίζονται από τη Διακήρυξη της Αυτονομίας κάθε Κοινότητας, τα οποία ανήκουν αποκλειστικά στην αρμοδιότητα του, δεδομένου ότι ο νόμος του κράτους είναι σε κάθε περίπτωση ο υπέρτατος.

Βέβαια το άρθρο 150 του Συντάγματος προβλέπει ότι το κράτος μπορεί να μεταβιβάσει στις Αυτόνομες Κοινότητες αρμοδιότητές του, που από τη φύση τους μπορούν να μεταβιβαστούν. Ωστόσο πολλές φορές, τα καταστατικά αυτονομίας δυσχεραίνουν την κατάσταση, διότι συχνά ορίζουν ως αποκλειστικές περιφερειακές αρμοδιότητες κάποιες από τις αποκλειστικές αρμοδιότητες που το Σύνταγμα επιφυλάσσει στο κράτος κατά το άρθρο 149. Στην περίπτωση αυτή τις ανακύπτουσες διαμάχες επιλύει το Συνταγματικό Δικαστήριο. Κατά καιρούς σε διάφορες υποθέσεις το Συνταγματικό Δικαστήριο έχει αποφανθεί ότι οι Αυτόνομες Κοινότητες μπορούν να ασκήσουν αποκλειστικές αρμοδιότητες στους τομείς εκείνους οι οποίοι δεν επηρεάζουν το εθνικό συμφέρον του ισπανικού κράτους, καθώς επίσης και στους τομείς εκείνους οι οποίοι δεν έχουν άμεση επίδραση στις υποθέσεις των γειτονικών Αυτόνομων Κοινοτήτων. Δε λείπουν βέβαια και οι περιπτώσεις που το κεντρικό κράτος προσπαθεί να επέμβει στα εσωτερικά ζητήματα των Αυτόνομων Κοινοτήτων θέτοντας έτσι σε κίνδυνο την αυτονομία τους.

Το Ισπανικό Σύνταγμα τέλος αναγνωρίζει στις Αυτόνομες Κοινότητες και οικονομική αυτονομία, η οποία όμως υπόκειται σε μία σειρά από περιορισμούς. Βάσει του Οργανικού Νόμου Χρηματοδότησης των Αυτόνομων Κοινοτήτων, που συνιστά το γενικό σύστημα χρηματοδότησης, το υψηλότερο ποσοστό χρηματοδότησής τους προέρχεται από τον κρατικό προϋπολογισμό. Πιο συγκεκριμένα, οι κύριες πηγές χρηματοδότησης είναι αφενός ο κρατικός προϋπολογισμός, ο οποίος διανέμεται με βάση γενικά κριτήρια, όπως ο πληθυσμός και η έκταση κάθε Κοινότητας και αφετέρου το Διαπεριφερειακό Ταμείο Αποζημίωσης, οι πόροι του οποίου διανέμονται στις Αυτόνομες Κοινότητες βάσει του πληθυσμού, του εισοδήματος των κατοίκων, της έκτασης και του ποσοστού ανεργίας. Στόχος της κατά τα ανωτέρω χρηματοδότησης είναι κυρίως η οικονομική ενίσχυση και ανάπτυξη των ασθενέστερων κοινοτήτων και η μείωση των ανισοτήτων μεταξύ αυτών.

Συμπερασματικά,ηΙσπανία, παρότι διαθέτει ομοσπονδιακού χαρακτήρα οργάνωση, λόγω της διαίρεσής της σε 17 αυτόνομες κοινότητες με δικά τους θεσμικά όργανα και δίκαιο (Διακήρυξη Ανεξαρτησίας), παραμένει ενιαίο κράτος, ως προκύπτει από το άρθρο 145 του Συντάγματος, το οποίο ορίζει ότι: **«Σε καμία περίπτωση δεν επιτρέπεται μια Ομοσπονδία των Αυτόνομων Κοινοτήτων».**

Ο συγκεντρωτισμός, ο εθνικισμός και οι αποσχίσεις έπαιξαν σημαντικό ρόλο κατά τη μετάβαση της Ισπανίας στο καθεστώς των Αυτόνομων Κοινοτήτων. Με το φόβο ότι οι αποσχιστικές τάσεις θα οδηγούσαν σε αστάθεια και επαναφορά δικτατορικών καθεστώτων, τα μετριοπαθή κόμματα που συμμετείχαν στην αναθεώρηση του Συντάγματος το 1978 συμβιβάστηκαν με στόχο να αποδυναμώσουν τις αποσχιστικές τάσεις και να αφοπλίσουν τις ακροδεξιές παρατάξεις. Με την ίδρυση λοιπόν ενός ιδιαίτερα αποκεντρωμένου κράτους, σε σύγκριση τόσο με το πρότερο συγκεντρωτικό καθεστώς του Φράνκο, όσο και με τα υπόλοιπα δυτικά κράτη, ο στόχος μάλλον ήταν επιτυχής. Έτσι, το σύγχρονο ισπανικό κράτος των Αυτόνομων Κοινοτήτων συχνά χαρακτηρίζεται ως παράδειγμα αποκέντρωσης στην Ευρώπη, διατηρώντας όμως σε κάθε περίπτωση τον ενιαίο και αδιάσπαστο χαρακτήρα του.

**ΔΗΜΟΨΗΦΙΣΜΑ 09ης ΝΟΕΜΒΡΙΟΥ 2014**

**ΕΡΩΤΗΜΑ: «Επιθυμείτε να γίνει η Καταλονία κράτος και εάν ναι, πρέπει να είναι ανεξάρτητο;»**

Η κρίση του ενιαίου χαρακτήρα στο ισπανικό κράτος και οι αποσχιστικές τάσεις του παρελθόντος ήρθαν ξανά στο προσκήνιο το Νοέμβριο του έτους 2014, όταν ο Πρόεδρος της Καταλονίας, Αρτούρ Μας, προκήρυξε δημοψήφισμα με θέμα την απόσχιση της Καταλονίας από το κεντρικό κράτος της Ισπανίας και την ανεξαρτητοποίησή της, προκαλώντας έτσι τις έντονες αντιδράσεις του Πρωθυπουργού, Μαριάνο Ραχόι και της κεντρικής κυβέρνησης, η οποία προσέφυγε στο Ισπανικό Συνταγματικό Δικαστήριο προς επίλυση του ζητήματος της νομιμότητας του προκηρυχθέντος δημοψηφίσματος.

Πιο συγκεκριμένα, ο Αρτούρ Μας προκήρυξε τη διεξαγωγή δημοψηφίσματος την 9η Νοεμβρίου 2014 με θέμα **«Επιθυμείτε να γίνει η Καταλονία κράτος και εάν ναι, πρέπει να είναι ανεξάρτητο;».** Το Κοινοβούλιο της Καταλονίας ενέκρινε με 106 ψήφους υπέρ και 28 κατά σχετικό νόμο περί διεξαγωγής του δημοψηφίσματος σχετικά με την απόσχιση της Καταλονίας και την ανεξαρτητοποίησή της, ο οποίος δεν είχε δεσμευτικό χαρακτήρα. Στη συνέχεια, ο Μαριάνο Ραχόι ως Πρωθυπουργός της Ισπανίας, εκπροσωπώντας την ισπανική κυβέρνηση, αντιτάχθηκε στο δημοψήφισμα καταγγέλλοντας το ως αντίθετο στο Ισπανικό Σύνταγμα, σε αντίθεση με τη Βρετανική Κυβέρνηση που αποδέχθηκε τη διεξαγωγή δημοψηφίσματος στη Σκωτία, προτείνοντάς το μάλιστα η ίδια. Σε αυτή την περίπτωση βέβαια το αποτέλεσμα του δημοψηφίσματος ήταν αρνητικό ως προς την ανεξαρτητοποίηση της Σκωτίας.

Συνέπεια των έντονων αντιδράσεων ήταν η προσφυγή της ισπανικής κυβέρνησης στο ισπανικό Συνταγματικό Δικαστήριο με αίτημα την ακύρωση του ως άνω νόμου ως αντίθετου στο ισπανικό Σύνταγμα. Κατόπιν αυτού, το Ισπανικό Συνταγματικό Δικαστήριο συνεδρίασε εκτάκτως στις 29-09-2014 και με τη με αριθμό 6540/2014 απόφασή του έκρινε παράνομο το δημοψήφισμα και απεφάνθη υπέρ της αναστολής της διεξαγωγής του δημοψηφίσματος.

Ωστόσο, ο Αρτούρ Μας αποφάσισε τη διεξαγωγή δημοψηφίσματος έστω και συμβολικού χαρακτήρα στις 09-11-2014, χωρίς να βασίζεται στο προεδρικό διάταγμα που εξέδωσε και το οποίο κρίθηκε αντισυνταγματικό από το Δικαστήριο.[[8]](#footnote-8) Τελικά το δημοψήφισμα πραγματοποιήθηκε στις 09-11-2014 με τη συμμετοχή 1.977.531 πολιτών. Από το σύνολο των ψηφισάντων περίπου το 80% ψήφισε υπέρ της ανεξαρτησίας της Καταλονίας.**.**

**ΑΠΟΦΑΣΗ 6540/2014 ΤΟΥ ΙΣΠΑΝΙΚΟΥ ΣΥΝΤΑΓΜΑΤΙΚΟΥ ΔΙΚΑΣΤΗΡΙΟΥ (TRIBUNAL CONSTITUCIONAL)**

Το Ισπανικό Συνταγματικό Δικαστήριο έχει εξαιρετική και επικουρική δικαιοδοσία και στην αρμοδιότητά του μεταξύ άλλων υπάγεται η ερμηνεία του Συντάγματος και ο έλεγχος της συνταγματικότητας των νόμων.[[9]](#footnote-9) Οι αποφάσεις του από τη δημοσίευσή τους στην εφημερίδα της Κυβέρνησης αποτελούν δεδικασμένο και είναι αμετάκλητες και δεσμευτικές για όλα τα δικαστήρια.

Εν προκειμένω, η Ισπανική Κυβέρνηση προσέφυγε κατά του **νόμου υπ’ αριθμόν 129/2014** που εξέδωσε το Κοινοβούλιο της Καταλονίας σχετικά με τη διεξαγωγή δημοψηφίσματος την 09-11-2014 με θέμα την απόσχιση και ανεξαρτητοποίηση της Καταλονίας, προβάλλοντας ως επιχείρημα την αντισυνταγματικότητα αυτού. Το κύριο ζήτημα που εξετάστηκε από το Δικαστήριο ήταν η δυνατότητα της Καταλονίας, δηλαδή μιας Αυτόνομης Κοινότητας, να κηρύξει δημοψήφισμα σχετικά με ένα τόσο σημαντικό ζήτημα, το οποίο επηρεάζει άμεσα το κεντρικό κράτος και το εθνικό συμφέρον.

Το Δικαστήριο έκρινε κατ’ αρχήν ότι είναι αρμόδιο για την εκδίκαση της προσφυγής, γιατί αφορά σε θέμα που ρυθμίζεται στο Σύνταγμα, βάσει των άρθρων 153 που προβλέπει ότι τον έλεγχο επί των Αυτόνομων Κοινοτήτων ασκεί το Συνταγματικό Δικαστήριο εφόσον αφορά τη συνταγματικότητα ρυθμίσεων που θεσπίζονται με τη μορφή νόμου και 161 παράγραφος 2 του Συντάγματος, σύμφωνα με το οποίο το Συνταγματικό Δικαστήριο έχει δικαιοδοσία να κρίνει προσφυγές που αφορούν προστασία δικαιωμάτων και ελευθεριών κατοχυρωμένων από το Σύνταγμα καθώς του Οργανικού Νόμου 2/1979, που αναφέρεται στη λειτουργία του Δικαστηρίου. Στη συνέχεια τόνισε την ιδιαίτερη αξία του δημοψηφίσματος, ως μία μορφή άμεσης λαϊκής συμμετοχής, που ενισχύει τους δημοκρατικούς θεσμούς και προάγει τη λειτουργία του δημοκρατικού πολιτεύματος.

Από τη μία πλευρά, η Κυβέρνηση της Ισπανίας με τους ισχυρισμούς της υποστήριξε ότι η απόφαση περί του δημοψηφίσματος στερείται δικαιοδοτικού αποτελέσματος και συνεπώς δεσμευτικότητας, διότι η Κυβέρνηση της Καταλονίας δεν ήταν αρμόδια να το κηρύξει, δεδομένου ότι αφορούσε ένα ζήτημα που άπτεται ευθέως του εθνικού συμφέροντος και ανήκει στις αποκλειστικές αρμοδιότητες του κεντρικού κράτους. Αντίθετα, η Κυβέρνηση της Καταλονίας προέβαλε τον ισχυρισμό περί καταχρηστικής ασκήσεως της προσφυγής, ως αντιβαίνουσας στο άρθρο 161 παρ.1,2 Σ και στον Οργανικό Νόμο, ο οποίος απερρίφθη.

Τελικά το Δικαστήριο έκανε δεκτή την προσφυγή της ισπανικής Κυβέρνησης περί ακύρωσης του νόμου του Κοινοβουλίου της Καταλονίας που προέβλεπε τη διεξαγωγή δημοψηφίσματος ως αντισυνταγματικού, ενώ απέρριψε αντίθετη προσφυγή της Κυβέρνησης της Καταλονίας.

**ΕΠΙΛΟΓΟΣ**

Καταλήγοντας, συμπεραίνουμε ότι τα κατάλοιπα του παρελθόντος και ιδίως το επί πολλές δεκαετίες επικρατούν αυταρχικό και δικτατορικό καθεστώς του Φράνκο, συνέβαλαν αποφασιστικά στη μορφή του σύγχρονου ισπανικού κράτους, το οποίο παρά τη διαίρεση του σε Αυτόνομες Κοινότητες, οι οποίες διατηρούν με συνταγματικό έρεισμα την αυτονομία και ανεξαρτησία τους, συνιστά ένα ενιαίο κράτος με μία κυρίαρχη έννομη τάξη. Δε λείπουν ωστόσο, και οι αποσχιστικές τάσεις ορισμένων Κοινοτήτων, οι οποίες κορυφώθηκαν το 2014 με την πρωτοβουλία του Προέδρου της Καταλονίας σχετικά με τη διεξαγωγή δημοψηφίσματος για την ανεξαρτητοποίησή της και επιβεβαιώνουν την ανάγκη αποφυγής του ισχυρού συγκεντρωτισμού των δικτατορικών καθεστώτων του παρελθόντος.

**ΒΙΒΛΙΟΓΡΑΦΙΑ - ΝΟΜΟΛΟΓΙΑ**

1. HISTORIA DE ESPANA – PIERRE VILAR
2. Civilizacion y cultura de Espana (cuarta edicion) – VICENTE CANTARINO
3. Estructura del Estado Espaňol – Soledad Diaz Gonzalez/ Maria Jesus Palop
4. Manual de Derecho Constitucional – Miguel Aparicio Perez/Merce Barcelo i Serramalera
5. Transition démocratique et changement constitutionnel en Europe du sud: Espagne - Grèce – Portugal – ΚΩΝΣΤΑΝΤΙΝΟΣ ΜΑΥΡΙΑΣ
6. Απόφαση 6540/2014 Ισπανικού Συνταγματικού Δικαστηρίου

1. Οι εκλογές επιβεβαίωσαν την ύπαρξη τεσσάρων κυρίων πολιτικών δυνάμεων, στην νέα αναδυόμενη ισπανική δημοκρατία: Την «Ένωση Δημοκρατικού Κέντρου» (UCD), τους «Ισπανούς Σοσιαλιστές» (PSOE Partido Socialista Obrero Espanol), το «Κομμουνιστικό Κόμμα Ισπανίας» (PCE), και τη «Δημοφιλή Συμμαχία» (AP). [↑](#footnote-ref-1)
2. Το 2014 ο Juan Carlos παραιτήθηκε υπέρ της διαδοχής στο θρόνο του υιού του Φελίπε. [↑](#footnote-ref-2)
3. Άρθρο 66 Σ [↑](#footnote-ref-3)
4. Άρθρα 137επ. [↑](#footnote-ref-4)
5. Ο βασικός συνταγματικός νόμος των Αυτόνομων Κοινοτήτων [↑](#footnote-ref-5)
6. Βασικά προαπαιτούμενα της διαδικασίας ίδρυσης μιας Αυτόνομης Κοινότητας είναι η διεξαγωγή περιφερειακού δημοψηφίσματος και η έγκριση από το Ισπανικό Κοινοβούλιο. [↑](#footnote-ref-6)
7. άρθρο 147 παρ.1 Σ [↑](#footnote-ref-7)
8. Ασκήθηκε ωστόσο ποινική δίωξη κατά του Αρτούρ Μας για ανυπακοή και ατιμία, διότι αψήφησε την απόφαση του Συνταγματικού Δικαστηρίου. [↑](#footnote-ref-8)
9. Άρθρο 161 Σ [↑](#footnote-ref-9)